CELEX: 32022D0910
Language: lt
Date: 2022-06-09 00:00:00
Title: Komisijos įgyvendinimo sprendimas (ES) 2022/910 2022 m. birželio 9 d. kuriuo dėl žemosios įtampos perjungiklių, skyriklių, atjungiančiųjų skyriklių ir saugiklinių įtaisų darniųjų elektromagnetinio suderinamumo standartų ir mobiliųjų telefonų išorinių maitinimo įrenginių darniųjų elektromagnetinio suderinamumo standartų iš dalies keičiamas Įgyvendinimo sprendimas (ES) 2019/1326 (Tekstas svarbus EEE)

2022 6 10   
               
               
                  LT
               
               
                  Europos Sąjungos oficialusis leidinys
               
               
                  L 157/70
               
            
         KOMISIJOS ĮGYVENDINIMO SPRENDIMAS (ES) 2022/910
         2022 m. birželio 9 d.
         kuriuo dėl žemosios įtampos perjungiklių, skyriklių, atjungiančiųjų skyriklių ir saugiklinių įtaisų darniųjų elektromagnetinio suderinamumo standartų ir mobiliųjų telefonų išorinių maitinimo įrenginių darniųjų elektromagnetinio suderinamumo standartų iš dalies keičiamas Įgyvendinimo sprendimas (ES) 2019/1326
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. spalio 25 d. Europos Parlamento ir Tarybos reglamentą (ES) Nr. 1025/2012 dėl Europos standartizacijos, kuriuo iš dalies keičiamos Tarybos direktyvos 89/686/EEB ir 93/15/EEB ir Europos Parlamento ir Tarybos direktyvos 94/9/EB, 94/25/EB, 95/16/EB, 97/23/EB, 98/34/EB, 2004/22/EB, 2007/23/EB, 2009/23/EB ir 2009/105/EB ir panaikinamas Tarybos sprendimas 87/95/EEB ir Europos Parlamento ir Tarybos sprendimas Nr. 1673/2006/EB (1), ypač į jo 10 straipsnio 6 dalį,
         kadangi:
         
                     (1)
                  
                  
                     remiantis Europos Parlamento ir Tarybos direktyvos 2014/30/ES (2) 13 straipsniu, daroma prielaida, kad elektros įrenginiai, atitinkantys darniuosius standartus arba jų dalis, kurių nuorodos yra paskelbtos Europos Sąjungos oficialiajame leidinyje, atitinka tos direktyvos I priede nustatytus esminius reikalavimus, kuriuos apima tie standartai ar jų dalys;
                  
               
                     (2)
                  
                  
                     Įgyvendinimo sprendimu C(2016) 7641 (3) Komisija pateikė prašymą Europos standartizacijos komitetui (CEN), Europos elektrotechnikos standartizacijos komitetui (Cenelec) ir Europos telekomunikacijų standartų institutui (ETSI) parengti ir peržiūrėti darniuosius elektromagnetinio suderinamumo standartus, kad būtų užtikrintas Direktyvos 2014/30/ES įgyvendinimas;
                  
               
                     (3)
                  
                  
                     remdamasis Įgyvendinimo sprendime C(2016) 7641 pateiktu prašymu, Cenelec peržiūrėjo darnųjį standartą EN IEC 60947-3:2009 ir jo pakeitimą EN IEC 60947–3:2009/A1:2012 dėl žemosios įtampos perjungiklių, skyriklių, atjungiančiųjų skyriklių ir saugiklinių įtaisų, kurių nuorodos paskelbtos Komisijos komunikate (2018/C 246/01) (4);
                  
               
                     (4)
                  
                  
                     po to atitinkamai buvo priimtas darnusis standartas EN IEC 60947-3:2021 „Žemosios įtampos perjungimo ir valdymo įrenginiai. Perjungikliai, skyrikliai, atjungiantieji skyrikliai ir saugikliniai įtaisai“;
                  
               
                     (5)
                  
                  
                     Komisija kartu su Cenelec įvertino, ar darnusis standartas EN IEC 60947-3:2021 atitinka Įgyvendinimo sprendime C(2016) 7641 pateiktą prašymą;
                  
               
                     (6)
                  
                  
                     darnusis standartas EN IEC 60947-3:2021 atitinka reglamentuojamus esminius reikalavimus, nustatytus Direktyvoje 2014/30/ES. Todėl to darniojo standarto nuorodą tikslinga paskelbti Europos Sąjungos oficialiajame leidinyje;
                  
               
                     (7)
                  
                  
                     Komisijos įgyvendinimo sprendimo (ES) 2019/1326 (5) I priede išvardytos darniųjų standartų, kuriais remiantis daroma atitikties Direktyvos 2014/30/ES nuostatoms prielaida, nuorodos. Siekiant užtikrinti, kad darniųjų standartų, parengtų įgyvendinant Direktyvą 2014/30/ES, nuorodos būtų nurodytos viename akte, darniojo standarto EN IEC 60947-3:2021 nuoroda turėtų būti pateikta tame priede;
                  
               
                     (8)
                  
                  
                     Todėl Europos Sąjungos oficialiajame leidinyje būtina panaikinti nuorodas į darnųjį standartą EN IEC 60947-3:2009 ir jo pakeitimą EN IEC 60947-3:2009/A1:2012;
                  
               
                     (9)
                  
                  
                     2021 m. lapkričio 15 d. raštu ETSI pranešė Komisijai, kad darnusis standartas EN 61204-3:2000 dėl žemosios įtampos maitinimo įrenginių su nuolatinės srovės išėjimu elektromagnetinio suderinamumo, kurio nuoroda paskelbta Komunikate 2018/C 246/01, apima kroviklius, kuriems taikomas darnusis standartas EN 301 489-34 V1.4.1. Komisija kartu su ETSI įvertino, kad vietoj darniojo standarto EN 301 489-34 V1.4.1 galima naudoti darnųjį standartą EN 61204-3:2000, nes standarte EN 301 489-34 V1.4.1 nustatyti papildomi apsaugos reikalavimai, kuriais siekiama kroviklius apsaugoti nuo mobiliųjų telefonų skleidžiamo lauko, nebėra reikalingi;
                  
               
                     (10)
                  
                  
                     todėl būtina iš Europos Sąjungos oficialiojo leidinio išbraukti darniojo standarto EN 301 489-34 V1.4.1 nuorodą;
                  
               
                     (11)
                  
                  
                     Įgyvendinimo sprendimo (ES) 2019/1326 II priede pateikiamos darniųjų standartų, parengtų įgyvendinant Direktyvą 2014/30/ES, nuorodos, kurios išbraukiamos iš Europos Sąjungos oficialiojo leidinio C serijos. Todėl į tą priedą tikslinga įtraukti darniojo standarto EN IEC 60947-3:2009 ir jo pakeitimo EN IEC 60947-3:2009/A1:2012 bei darniojo standarto EN 301 489-34 V1.4.1 nuorodas;
                  
               
                     (12)
                  
                  
                     siekiant gamintojams suteikti pakankamai laiko pasirengti taikyti darnųjį standartą EN IEC 60947-3:2021, būtina atidėti darniojo standarto EN IEC 60947-3:2009 ir jo pakeitimo EN IEC 60947-3:2009/A1:2012 nuorodų panaikinimą;
                  
               
                     (13)
                  
                  
                     siekiant suteikti gamintojams pakankamai laiko pasirengti taikyti darnųjį standartą EN 61204-3:2000 vietoj darniojo standarto EN 301 489-34 V1.4.1, būtina atidėti to darniojo standarto nuorodos panaikinimą;
                  
               
                     (14)
                  
                  
                     todėl Įgyvendinimo sprendimas (ES) 2019/1326 turėtų būti atitinkamai iš dalies pakeistas;
                  
               
                     (15)
                  
                  
                     nuo darniojo standarto nuorodos paskelbimo Europos Sąjungos oficialiajame leidinyje dienos atitiktis tam standartui leidžia daryti atitikties Sąjungos derinamuosiuose teisės aktuose nustatytiems atitinkamiems esminiams reikalavimams prielaidą. Todėl šis sprendimas turėtų įsigalioti jo paskelbimo dieną,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo sprendimo (ES) 2019/1326 I priedas iš dalies keičiamas pagal šio sprendimo I priedą.
         
         
            2 straipsnis
            Įgyvendinimo sprendimo (ES) 2019/1326 II priedas iš dalies keičiamas pagal šio sprendimo II priedą.
         
         
            3 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.
         
         
            Priimta Briuselyje 2022 m. birželio 9 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 316, 2012 11 14, p. 12.
         
            (2)  2014 m. vasario 26 d. Europos Parlamento ir Tarybos direktyva 2014/30/ES dėl valstybių narių įstatymų, susijusių su elektromagnetiniu suderinamumu, suderinimo (OL L 96, 2014 3 29, p. 79).
         
            (3)  2016 m. lapkričio 30 d. Komisijos įgyvendinimo sprendimas C(2016) 7641 dėl standartizacijos prašymo Europos standartizacijos komitetui, Europos elektrotechnikos standartizacijos komitetui ir Europos telekomunikacijų standartų institutui dėl darniųjų standartų, siekiant užtikrinti 2014 m. vasario 26 d. Europos Parlamento ir Tarybos direktyvos 2014/30/ES dėl valstybių narių įstatymų, susijusių su elektromagnetiniu suderinamumu, suderinimo įgyvendinimą.
         
            (4)  Komisijos komunikatas, parengtas įgyvendinant Europos Parlamento ir Tarybos direktyvą 2014/30/ES dėl valstybių narių įstatymų, susijusių su elektromagnetiniu suderinamumu, suderinimo (Darniųjų standartų pavadinimų ir nuorodinių žymenų skelbimas pagal Sąjungos derinimo teisės aktus) (OL C 246, 2018 7 13, p. 1).
         
            (5)  2019 m. rugpjūčio 5 d. Komisijos įgyvendinimo sprendimas (ES) 2019/1326 dėl darniųjų elektromagnetinio suderinamumo standartų, parengtų įgyvendinant Europos Parlamento ir Tarybos direktyvą 2014/30/ES (OL L 206, 2019 8 6, p. 27).
      
      
         
            I PRIEDAS
            I priede įterpiamas šis įrašas:
            
               
                           Nr.
                        
                        
                           Standarto nuoroda
                        
                     
                           „21.
                        
                        
                           EN IEC 60947-3:2021
                           Žemosios įtampos perjungimo ir valdymo įrenginiai. 3 dalis. Perjungikliai, skyrikliai, atjungiantieji skyrikliai ir saugikliniai įtaisai“.
                        
                     
         
      
      
         
            II PRIEDAS
            II priede įterpiami šie įrašai:
            
               
                           Nr.
                        
                        
                           Standarto nuoroda
                        
                        
                           Panaikinimo data
                        
                     
                           „18.
                        
                        
                           EN IEC 60947-3:2009
                           Žemosios įtampos perjungimo ir valdymo įrenginiai. 3 dalis. Perjungikliai, skyrikliai, atjungiantieji skyrikliai ir saugikliniai įtaisai
                           EN IEC 60947-3:2009/A1:2012
                        
                        
                           2023 m. gruodžio 10 d.
                        
                     
                           19.
                        
                        
                           EN 301 489 -34 V1.4.1
                           Elektromagnetinio suderinamumo ir radijo dažnių spektro dalykai. Radijo ryšio įrangos ir paslaugų elektromagnetinio suderinamumo (EMS) standartas. 34 dalis. Mobiliųjų telefonų išorinių maitinimo įrenginių specialiosios sąlygos
                        
                        
                           2023 m. gruodžio 10 d.“